Jesu kɨ̃ɨ̂ pakɨré sẽríka be'ro ɨ̃sâ Jerusalẽ́pɨre wiháawɨ.
Wiháa,
Cedrṍ wamêtiri maare pẽ'âwɨ.
Tii maá siâkihipɨ naâ oliveira otê'karo niîwɨ.
Ɨ̃sâ toopɨ́ wa'âwɨ.
Juda Jesuré ĩ'yâ tu'tirãre o'ogɨ́ kẽ'ra teé oliveira niiróre masîwĩ.
Jesu too dɨpóro pehetíri ɨ̃sâre sɨ'orí sihâwĩ.
Tohô weégɨ masîwĩ.
Ɨ̃sâ toopɨ́ niirí kura ni'kâ kura surára me'ra Juda etâwĩ.
Ãpêrã kẽ'ra ni'karérã Õ'âkɨ̃hɨ wi'i ko'terã́ surára niîwã.
Sacerdotea wiôrã,
fariseu masa o'ôo' no'okãrã niîwã.
Naâ ãyuró wamotíwã.
Sĩ'óo'se tuturi,
sĩ'óo'se paa me'ra a'tîwã.
Jesu kɨ̃ɨ̂re wa'aátehere masî tohakɨ niîwĩ.
Tohô weégɨ “Noaré a'mâti?”
niîwĩ.
Kɨ̃ɨ̂re yɨ'tiwã́:
—Jesu Nazarékɨ̃hɨre a'mâ',
niîwã.
Jesu naâre niîwĩ:
—Yɨ'ɨ́ta niî'.
Juda Jesuré ĩ'yâ tu'tirãre o'ogɨ́ naâ me'ra niîwĩ.
Jesu “Yɨ'ɨ́ta niî'” niikã́ tɨ'órã,
naâ uîrã,
duûsti bɨrɨ̂ ke'awã.
Jesu opâturi sẽrí yã'awĩ taha:
—Noaré a'mâti?
Kɨ̃ɨ̂re yɨ'tiwã́:
—Jesu Nazarékɨ̃hɨre a'mâ',
niîwã.
Jesu naâre niîwĩ:
—Mɨsâre werê toha',
yɨ'ɨ́ta niî'.
Too pũríkã yɨ'ɨ̂re a'mârã,
ã'rá yɨ'ɨ̂ bu'erã́re du'óo'ya.
Jesu kɨ̃ɨ̂ uúkũ'ke keoró wa'aáto niîgɨ tohô niîwĩ.
Kɨ̃ɨ̂ niî'ke a'tîro niîwɨ:
“Yɨ'ɨ̂ pakɨ o'ô'kãrãre neê ni'kɨ́ bahuriótiwɨ”,
niîwɨ.
Kɨ̃ɨ̂ tohô niîka be'ro Simão Pedro kɨ̃ɨ yaá di'pĩhíre wehê weewĩ.
Wehê wee,
sacerdotea wiôgɨre da'rá ko'tegɨ Malco wamêtigɨre diakɨ̃hɨ́kãha o'mê peerore dɨtê pã'rewĩ.
Kɨ̃ɨ̂ tohô weekã́ ĩ'yâgɨ,
Jesu Pedrore niîwĩ:
—Mɨ'ɨ yaá di'pĩhíre nɨrôya.
Yɨ'ɨ̂ pakɨ pi'etí duti'karo nohota pi'etígɨti,
niîwĩ Jesu.
Surára,
tohô niikã́ naâ wiôgɨ,
ãpêrã sacerdotea wiôrã naâ o'ôo'kãrã Jesuré dɨ'té,
Aná wamêtigɨ yaá wi'ipɨ miáawã.
Kɨ̃ɨ̂ Caifá maa yẽkɨ́ niîwĩ.
Caifá tiîtare sacerdotea wiôgɨ niîwĩ.
Kɨ̃ɨ́ta too dɨpóropɨre Judeu masare “Ni'kɨ́ niî pe'tirã yee niiátehe wẽrî basakã,
marîre ãyurósa'” niî'kɨ niîwĩ.